༄༅། །དཀོར་བདག་ཇོ་མོ་ལེགས་ལྡན་མའི་འཕྲིན་ལས་བཞུགས་སོ།།

དཀོར་བདག་ཇོ་མོ་ལེགས་ལྡན་མའི་འཕྲིན་ལས་ནི།
ཨོཾ་བཛྲ་ས་ཏུ་བྷ་ཏི་ནཱ་ག རཀྴ་ནི་དུན་དུན་མ་མ། བྷྱོཿཧཱུྃ་ཛ་ཕཊ། ཨོཾ་ནཱ་ག་ཀྲོ་ཏི་ཤྭ་རི་ཁང་མུ་ལེ་རྦད། ཐང་མུ་ལེ་རྦད། ཆེ་གེ་མོའི་སྙིང་རྩ་ལ་རྦད། ཨོཾ་ནག་མོ་དུན་དུན་བྷྱོཿ བྷྱོཿཤིག་ཤིག་ཆེ་གེ་མོའི་སྲོག་རྩ་ལ་མཱ་ར་ཡ་རྦད་རྦད། བྷྱོཿདད་པ་དང་ནི་དམ་ཚིག་གིས། །ཚུར་བྱོན་རྡོ་རྗེ་ལེགས་ལྡན་མ། །རྡོ་རྗེ་ཕུག་བདག་སྤུན་དགུ་དང་། །མིང་པོ་བདུད་ནག་རལ་པ་ཅན། །བྲན་བདུད་ཀླུ་བཙན་སྨན་དང་བཟོད། །འབྲོག་དང་ལོ་བདུད་ལོ་བཙན་དང་། །ས་བདག་ཀླུ་གཉེན་འཁོར་གྱིས་བསྐོར། །རྡོ་རྗེ་ཀླུ་འབྲོག་འཁོར་བཅས་རྣམས། །གནས་འདིར་སྤྱན་འདྲེན་གཤེགས་སུ་གསོལ། །ལེགས་ལྡན་ཐུགས་རྗེས་བྱོན་པ་ལེགས། །བདག་ཅག་བསོད་ནམས་སྐལ་བར་ལྡན། །ཇི་སྲིད་མཆོད་པ་བདག་འབུལ་ན། །དེ་སྲིད་ལེགས་ལྡན་བཞུགས་སུ་གསོལ། །ཨོཾ་བཛྲ་ས་ཏུ་བྷ་ཏི་ནཱ་ག་རཀྴ་ཀྲོ་ཏ་ཤྭ་རི། ཨ་ཀརྵ་ཡ་ཧྲཱིཿཛཿཛཿ ས་མཱ་ཡ་ཏིཥྛ་ལྷན། བྷྱོཿམ་གཅིག་རྡོ་རྗེ་ལེགས་ལྡན་ལ། །ཡང་དོན་དོན་དམ་ཐུགས་སུ་ཆུད། །ལྟ་བ་མཐོ་བའི་མཐོ་ལྡན་མ། །བསླབ་སྡོམ་དམ་ཚིག་དྲི་མ་མེད། །དམ་ཚིག་གཙང་བའི་གཙང་ལྡན་མ། །མཛད་སྤྱོད་དམ་པའི་ཆོས་དང་མཐུན། །སྤྱོད་པ་ལེགས་པའི་ལེགས་ལྡན་ནི། །ཅི་བཅོལ་མ་ལུས་ཐམས་ཅད་ཉན། །ལས་རྣམས་སྒྲུབ་པའི་སྒྲུབ་ལྡན་མ། །ལས་སུ་སངས་རྒྱས་བསྟན་པ་སྲུང་། །མཐུ་རྩལ་ཆེ་བའི་ཆེ་ལྡན་མ། །ཞི་བའི་ངང་ལ་བཞུགས་ཙ་ན། །དགེ་བསྙེན་ཆེན་པོའི་ཆ་ལུགས་ཅན། །སྐུ་ལ་དར་གྱི་ན་བཟའ་གསོལ། །དབུ་ལ་རིན་ཆེན་རྒྱན་གྱི་བརྒྱན། །དར་མན་གདན་ལ་སྐྱིལ་ཀྲུང་བཞུགས། །ཕྱག་གཡས་མཐིང་གི་བུམ་པ་བསྣམས། །དམ་ཚིག་ཅན་གྱི་རིགས་བརྒྱུད་སྤེལ། །གཡོན་པ་ཤེལ་དཀར་བུམ་པ་བསྣམས། །ལེགས་ཉེས་གཉིས་ཀྱི་བཏང་འཛིན་མ། །སྨན་དང་ཡུལ་ས་འཁོར་གྱིས་བསྐོར། །མེ་ཏོག་སྤོས་དང་མར་མེ་དང་། །ཞལ་ཟས་དྲི་མཆོག་རོལ་མོའི་སྒྲ། །རྩི་སྨན་བཅུད་དང་རིན་ཆེན་ལྔ། །དར་ཟབ་དཀར་གསུམ་མངར་གསུམ་སོགས། །དམ་རྫས་གཏོར་མས་ཐུགས་དམ་བསྐང་། །བདག་དང་རྒྱུ་སྦྱོར་འཁོར་བཅས་ལ། །ནད་གདོན་དགྲ་བགེགས་ཞི་བར་མཛོད། །འཁོར་དང་ལོངས་སྤྱོད་སྤེལ་བར་མཛོད། །བྷྱོཿམ་གཅིག་རྡོ་རྗེ་ལེགས་ལྡན་མ། །བྱམས་པའི་བཞིན་བཟང་འགྱུར་བ་མེད། །དམ་ལྡན་བུ་ལ་བརྩེ་ཞིང་གདུང་། །རི་རབ་མཐོ་ལ་གནས་བཅས་ཤིང་། །སྐུ་ལ་གནའ་བའི་ཐུལ་པ་གསོལ། །ཆིབས་སུ་ཤ་བ་ཡུ་མོ་ཆིབས། །རྡོ་བུ་ཁ་དཀར་རོལ་དུ་ཁྲིད། །ཕྱག་གཡས་གནམ་ལྕགས་ཕུར་པ་སྒྲིལ། །ཚེ་སྲོག་རྐུ་བའི་དགྲ་ལ་རྡེག །ཕྱག་གཡོན་ཤ་འབྲེང་ཞགས་པ་འདེབས། །དཀོར་ཟན་དམ་ཉམས་མགུལ་དུ་འཆིང་། །དམ་རྫས་མདོས་དང་གཏོར་མ་ཡིས། །དཀོར་བདག་རྒྱལ་མོའི་ཐུགས་དམ་བསྐང་། །འཁོར་སྲུངས་རྐྱེན་བཟློག་དགྲ་བགེགས་ཐུལ། །མཆོག་དང་ཐུན་མོང་དངོས་གྲུབ་སྩོལ། །
གཏེར་སྟོན་སངས་རྒྱས་བླ་མའི་གཏེར་བྱོན་ལྷད་མེད་དོ། །འདི་སྔར་གློ་བོའི་བསྐང་ཕྲིན་སྙིང་མའི་དཔེ་རིགས་ལས་འཕྲོས་གཙང་ཞིག་རིག་འཛིན་ཆེན་པོར་ཞུས་པས། བསྐང་ཕྲིན་འོས་མིན་སྣ་ཚོགས་དོར་སྣང་གིས། ཁུངས་ལྡན་རྣམས་བཤུས་ཏེ་གློ་བོའི་ཐུགས་གྲུབ་ལས་བརྒྱུད་པའི་བཀའ་སྲུང་དམ་ཅན་ཆོག་བསྒྲིགས་སུ། སྐྱབས་མགོན་རིག་འཛིན་ཚེ་དབང་ནོར་བུས་བསྒྲིགས་གནང་ལས་ཁོལ་དུ་བཏོན་པ་ཡིན་ལགས།། །།

ཀུན་དགའ་བློ་གྲོས།
དཀོར་བདག་ཇོ་མོ་ལེགས་ལྡན་མའི་འཕྲིན་ལས།

:Rare Texts of the Sakya TraditionR